Bendras pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje /* JOIN/2012/020 final - 2012/0171 (NLE) */





AIŠKINAMASIS MEMORANDUMAS (1) 2012 m. sausio 18 d. Taryba priėmė Reglamentą (ES) Nr. 36/2012 dėl ribojamųjų priemonių, atsižvelgiant į padėtį Sirijoje. Šiuo reglamentu panaikintas ir pakeistas Reglamentas (ES) Nr. 442/2011. (2) Tarybos sprendimu […], kuriuo iš dalies keičiamas Sprendimas 2011/782/BUSP, išplėstas su finansine parama susijusių ribojamųjų priemonių taikymas. (3) Todėl Sąjungos vyriausioji įgaliotinė užsienio reikalams ir saugumo politikai bei Europos Komisija siūlo atsižvelgiant į šiuos paaiškinimus iš dalies keisti Reglamentą (ES) Nr. 36/2012. 2012/0171 (NLE) Bendras pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į Tarybos sprendimą 2012/.../BUSP, kuriuo iš dalies keičiamas Tarybos sprendimas 2011/782/BUSP dėl ribojamųjų priemonių Sirijai[1], atsižvelgdama į bendrą Sąjungos vyriausiosios įgaliotinės užsienio reikalams ir saugumo politikai ir Europos Komisijos pasiūlymą, kadangi: (1) 2012 m. sausio 18 d. Taryba priėmė Reglamentą (ES) Nr. 36/2012 dėl ribojamųjų priemonių, atsižvelgiant į padėtį Sirijoje[2], kad būtų įgyvendinama dauguma Tarybos sprendime 2011/782/BUSP nustatytų priemonių; šiuo reglamentu, be kita ko, uždrausta teikti tam tikrą finansavimą ir finansinę paramą, susijusius su prekėmis, kurioms taikomas eksporto draudimas; (2) Tarybos sprendimu […], kuriuo iš dalies keičiamas Sprendimas 2011/782/BUSP, išplėstas su finansine parama susijusių ribojamųjų priemonių taikymas; (3) todėl Reglamentas (ES) Nr. 36/2012 turėtų būti atitinkamai iš dalies pakeistas; (4) kad šiame reglamente numatyta priemonė būtų veiksminga, šis reglamentas turi įsigalioti nedelsiant, PRIĖMĖ ŠĮ REGLAMENTĄ: 1 straipsnis Reglamentas (ES) Nr. 36/2012 iš dalies keičiamas taip: (1) 3 straipsnio 1 dalis pakeičiama taip: „1. Draudžiama: a) bet kuriam asmeniui, subjektui ar organizacijai Sirijoje arba naudojimui Sirijoje tiesiogiai ar netiesiogiai teikti techninę pagalbą, susijusią su Europos Sąjungos bendrajame karinės įrangos sąraše[3] (toliau – bendrasis karinės įrangos sąrašas) išvardytomis prekėmis bei technologijomis ir su į tą sąrašą įtrauktų prekių tiekimu, gamyba, technine priežiūra ir naudojimu; b) asmenims, subjektams arba organizacijoms Sirijoje arba naudojimui Sirijoje tiesiogiai ar netiesiogiai teikti techninę pagalbą arba tarpininkavimo paslaugas, susijusias su I ir IA prieduose išvardyta įranga, prekėmis arba technologijomis, kurios gali būti naudojamos vidaus represijoms; c) asmenims, subjektams arba organizacijoms Sirijoje arba naudojimui Sirijoje tiesiogiai ar netiesiogiai teikti finansavimą arba finansinę paramą, susijusią su bendrajame karinės įrangos sąraše arba I ir IA prieduose išvardytomis prekėmis bei technologijomis, pirmiausia įskaitant dotacijas, paskolas ir eksporto kredito draudimą, taip pat draudimą ir perdraudimą, kurie būtų skirti parduoti, tiekti, perduoti ar eksportuoti tokius objektus ar teikti susijusią techninę pagalbą; d) sąmoningai ir apgalvotai dalyvauti veikloje, kuria siekiama nesilaikyti arba dėl kurios nesilaikoma a–c punktuose nurodytų draudimų.“ (2) 3 straipsnio 4 dalis pakeičiama taip: „4. Reikia gauti atitinkamos III priede išvardytose interneto svetainėse nurodytos valstybės narės kompetentingos institucijos išankstinį leidimą siekiant: a) tiesiogiai ar netiesiogiai teikti techninę pagalbą arba tarpininkavimo paslaugas, susijusias su IX priede išvardyta įranga, prekėmis arba technologijomis, taip pat su tokios įrangos, prekių ar technologijų tiekimu, gamyba, priežiūra ir naudojimu, asmenims, subjektams ar organizacijoms Sirijoje, arba naudojimui Sirijoje; b) teikti finansavimą arba finansinę paramą, susijusią su IX priede išvardytomis prekėmis ir technologijomis, visų pirma įskaitant dotacijas, paskolas ir eksporto kredito draudimą, taip pat draudimą ir perdraudimą, skirtus tokioms prekėms ir technologijoms parduoti, tiekti, perduoti ar eksportuoti arba susijusiai techninei pagalbai teikti asmenims, subjektams ar organizacijoms Sirijoje, arba naudojimui Sirijoje.“ 2 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 110, 2012 4 24, p. 36–37. [2] OL L... [3] OL C 86, 2011 3 18, p. 1.